עספור

עספור (בתרגום מערבית: ציפור) היא סדרת טלוויזיה ישראלית מסוגת דרמת מתח של חברת התקשורת HOT שעלתה לשידור ב-7 במרץ 2010, בערוץ HOT3, והסתיימה לאחר 2 עונות ב-27 בדצמבר 2011. יוצריה הם חנן סביון וגיא עמיר שגם משחקים כשחקנים ראשיים בסדרה (מגלמים את הדמויות ניוטון וקצר). הסדרה מגוללת את סיפורם של ארבעה חברים המתגוררים בתוך חוות שלדי אוטובוסים נטושים, בשולי אזור התעשייה בירושלים ונאבקים על מנת להחזיר את שטח החווה לרשותם.

משמעות המילה "עַסְפוּר" היא ציפור בערבית. בסדרה היא מסמלת ציפור מזל שהייתה מגיעה לחווה בעבר הרחוק, בזמן שהחווה הייתה שייכת עוד לסבו של מוטי (שלום מיכאלשווילי), שלימים ירש ממנו את החווה. הרצף שלאורכו מאורגנת העלילה הוא מאבק בין ה"עשירים" לבין ה"עניים".

הסדרה הופקה על ידי אודי סגל "סומיוקו הפקות" ושודרה החל מהתאריך ה-7 במרץ 2010 ועד ה-27 בדצמבר 2011 בו שודר הפרק האחרון בסדרה.

עלילה
עלילת הסדרה מבוססת על סיפורם של מוטי לוי ואיציק סוויסה, אחיו של חנן סביון (שעיברת את שם משפחתו), שהתגוררו באוטובוס בחווה בהרי ירושלים. ברבות הימים הקים מוטי פרויקט בשם "נערי האור" לשיקום בני נוער חסרי מסגרת.

עונה ראשונה
העונה הראשונה צולמה בבית מאיר, יישוב קטן ליד ירושלים, אשר גרם לסדרה להראות שונה.
העונה הראשונה (50 פרקים) מתארת את סיפורם של מוטי אמויאל (שלום מיכאלשווילי), איציק בנסולי (עוז זהבי), רענן (קצר) קריסי (גיא עמיר), ומורלי (ניוטון) אביטל (חנן סביון), ארבעה חברים ירושלמים, הגרים בתוך אוטובוסים נטושים בחווה שירש מוטי מסבו. הארבעה מגלים כי על השטח שבו הם גרים ישנו חוב מצטבר של 750,321 ש"ח, מימי סבו של מוטי וכי העירייה מעוניינת להפשיר את שטח החווה (שטח חקלאי) למטרת בניית נדל"ן בשווי מיליוני שקלים. עמית פלד (דן שפירא), העובד בסוכנות ביטוח השייכת לאביו, מגלה על תוכנית ההפשרה ומחליט לערוך ביקור לחווה על מנת לקנות את השטח. שיר (אפרת דור), חברתו של עמית, רואה את מוטי בחווה וכל הזכרונות ממערכת היחסים שניהלו בהודו למשך ארבעה חודשים, צפים.

ארבעת החברים מבינים כי השטח בו הם חיים יכול לאפשר את חזרתם לחיים הנורמטיביים אם ישיגו את הסכום הנדרש לכיסוי החוב. מכאן, הם מנסים בכל דרך שהיא להשיג את הכסף הדרוש. משמרות על מונית שנלקחה מהמוסך בו איציק עובד, הלבנת הון בעזרת כרטיס זוכה פיס השייך לחברם המוגבל זוטא (נבו קמחי), הימורים באינטרנט, גנבה מבתים, עסקאות סמים ואפילו ביצוע שוד בשביל העולם התחתון. המסע להשגת הכסף, יחד עם מערכת היחסים הדינמית בין שיר למוטי וסיבוכים רומנטיים נוספים, הם העומדים בבסיס עלילתה של העונה. העונה מסתיימת בכך שאיציק מביים את מותו על מנת לברוח עם ג'ולייט, אשתו של קובי (אביב אלוש), חבר ילדות של איציק, לצרפת, ומוטי מקבל בירושה את סכום החוב מצוף, גוסס שהתחבר עם מוטי בהוספיס, לאחר שהצליח לפני מותו של צוף לגרום לחידוש הקשר בינו לבין אחיו החרדי.

עונה שנייה
העונה השנייה (20 פרקים) נפתחת חצי שנה לאחר אירועי העונה הראשונה. שיר התגרשה מעמית ועברה לגור עם מוטי בזמן שאמא שלה נפטרה. ניוטון ואורלי טיילו בפרו וקצר התחיל לעבוד ולקרוא את הספר ששרד מהפיצוץ של המכונית של איציק. בינתיים איציק עובד ביקב של אבא של ג'ולייט, סימו. כשדודתם של קצר וניוטון נפטרה, קצר מגלה שהיא למעשה אמו האמיתית, ממנה הוא יורש דירה וכסף. ניוטון חוזר לארץ (לאחר שהוא ואורלי נפרדו) והשניים מגלים שאיציק חי כאשר הם רואים אותו במשחק של אייאקס באמסטרדם. החבורה יוצאת לאמסטרדם לחפש את איציק. בינתיים מוטי מגלה שלחברתו לשעבר, רלי אאוחניה, יש בן בגיל המתאים ליחסים ביניהם, והוא נוסע לספרד על מנת לחדש איתה את הקשר ולבנות מערכת יחסים עם הבן, ששמו אנריקה. כשג'ולייט נפרדת מאיציק עקב מעורבות בעסקת סמים, איציק עובר לבית מלון במרסיי, שם נפגשת החבורה וסיפור חדש מתפתח. חוליה של "המוסד" ובראשה איתי (מהעונה הראשונה) מגיעה גם היא למרסיי לחסל טרוריסט אך הוא ניצל ויורה באיתי. מוטי מציל את איתי וכך החבורה מסתבכת עם הטרוריסטים חסן וג'ורג' המוסלמים-צרפתים. החבורה יוצאת ללא דרכונים כשהיא מבוקשת על ידי הטרוריסטים, קובי והמשטרה הצרפתית למסע חזרה לארץ. החבורה מגיעה למלון "אאוחניה" של רלי בספרד בעזרת קיקה (גל גדות), ישראלית שאיציק הכיר באמסטרדם, ושם מתפתחת מערכת יחסים בין קיקה לאיציק. החבורה משלמת כסף רב לתייר במלון שברשותו יאכטה על מנת שייקח אותם לארץ, אך תקלה טכנית ביאכטה מעכבת את הפלגתם. בינתיים החבורה עובדת במלון כאנשי צוות בשביל שיוכלו לשהות בו עד שיעזבו. בתקופת השהות במלון, מפתחים קצר וניוטון מערכות יחסים עם ענהאל ותמר, אחיות ישראליות עשירות ששוהות גם הן במלון. חוויאר, בעלה של רלי שחשב שאנריקה הוא בנו, מגלה שהוא בעצם בנו של מוטי. ברגע של כעס, עוזב חוויאר את הבית ומוטי חושב שיוכל לנצל את הסכסוך שנוצר בין חוויאר ואאוחניה על מנת לבנות איתה זוגיות ולהיות בקשר עם אנריקה. בהמשך, הוא מוותר על הרעיון לאחר שראה שאנריקה מתגעגע לאב שהכיר בפועל, והוא משכנע את חוויאר לסלוח לאאוחניה ולחזור הביתה. בינתיים, אוליאל, סוחר סמים ישראלי שעירב את קיקה ואיציק בעסקי ההברחות, מקבל הצעות הן מקובי והן מהטרוריסטים המוסלמים לתת מידע בנוגע למקום הימצאם של החבורה תמורת כסף רב. הוא מנסה לקבל מידע מקיקה ומציע לה כסף בתמורה. קיקה, שזקוקה לכסף על מנת לממן כליה להשתלה לאחיה, שבמקרה הוא הארכאולוג שתפקידו לתת "הכשר" לחווה של מוטי מטעם רשות העתיקות, משחקת משחק כפול ומטעה את קובי והטרוריסטים לגבי מיקומם המדויק. הטרוריסטים מתים אך קובי ניצל ובורח. החבורה נעצרת על ידי המשטרה אך מוטי מצליח להוכיח את חפותם והם משתחררים. לבסוף חוזרת החבורה לישראל יחד עם ענהאל ותמר ביאכטה שלהן, אך הקשר בין קצר וענהאל מסתיים כשהיא חוזרת לאקס שלה, קובי נהרג על ידי קצר וניוטון בעת שהוא מנסה לרצוח אותם. מוטי מוכר את השטח לקבלן והם מתעשרים.
הסדרה מסתיימת כשהחבורה חוגגת עם הכסף.

פרסים
בשנת 2010, זכתה הסדרה בפרס האקדמיה לטלוויזיה עבור "סדרת הדרמה היומית הטובה ביותר". בנוסף, הייתה הסדרה מועמדת לשני פרסים נוספים (הבימוי הטוב ביותר והתסריט הטוב ביותר).

דמויות

דמויות ראשיות
 מרדכי (מוטי) אמויאל - (שלום מיכאלשווילי): מנהיג החבורה. מוטי גדל במשפחה קשת יום בשכונת קריית משה בירושלים, אימו עקרת בית ואביו עובד כשומר בחברת אבטחה ומרוויח משכורת מינימום, אח של סיוון, ונכדו של ויקטור, בעל החווה שמעניק לו אותה מכל נכדיו כירושה. יוצא סיירת גולני. בעבר קיים מערכת יחסים עם שיר בהודו והקשר ביניהם מתחדש במהלך הסדרה. עובד בחברה קדישא כרוחץ גופות. בעונה השנייה יוצא מוטי לספרד לחפש אחרי חברתו הספרדייה לשעבר, ומגלה שיש לו בן ממנה. מוטי אדם חזק, אחד שלא צריך עזרה מאנשים אחרים ומעדיף להסתדר בכוחות עצמו, הוא עצמאי מאוד ולפעמים גם מנוכר. מנהל עם עמית מאבק על לבה של שיר ועל השטח והם הופכים ליריבים.
 יצחק (איציק) בנסולי - (עוז זהבי): חברו הטוב ביותר של מוטי, ה"דון ז'ואן" של החבורה ורודף שמלות חסר מעצורים. איציק עובד במוסך קטן בירושלים אותו מנהל שלמה - שלקח אותו תחת חסותו משהיה קטן ובעצם גידל אותו. איציק מקושר עם קובי, חבר ילדות ועבריין בעולם התחתון. במהלך העונה הראשונה מנהל איציק רומן עם ג'ולייט, אשתו של קובי. לקראת סוף העונה קובי מגלה על הקשר הרומנטי שלו עם ג'ולייט מה שאיים על חייו וגרם לו לבצע עסקת עד מדינה עם המשטרה, שבה הוא ביים את מותו, שינה את זהותו, ברח לצרפת עם ג'ולייט ונאלץ לעזוב את חבריו על מנת להגן על חייו מקובי שמאיים להרוג אותו.
 רענן "קצר" קריסי - (גיא עמיר): בן דודו של ניוטון, מתגורר בחווה יחד עם מוטי, איציק וניוטון. קצר הוא בעל "פתיל קצר", ומכאן נגזר כינויו. מסורתי. אוהד שרוף של בית"ר. עובד בפיצוציה. בעונה השנייה מגלה כי הוא מאומץ ואמו הביולוגית היא למעשה מי שהכיר כדודתו הנכה, יונה. הוא מתאהב בענהאל, בחורה בכיסא גלגלים שהיא אורחת במלון בו הוא שהה ועבד, אך הקשר ביניהם נגמר כשהיא חוזרת לאקס שלה. קצר מצחיק, ציני, עוקצני ובן אדם מעט קר כלפי אחרים ובמיוחד לבן דודו ניוטון ולרעיונותיו.
מורלי "ניוטון" אביטל - (חנן סביון): מתגורר בחווה יחד עם מוטי, איציק וקצר. ניוטון נוטה לרקום תוכניות סבוכות (ולעיתים מטופשות) ומכאן נגזר כינויו. במהלך הסדרה הוא מתאהב בסטודנטית בשם אורלי,אך יחסיהם נגמרים כשהיא בוגדת בו עם חבר שניוטון הכיר בזמן טיולם לפרו. לאחר מכן, מתפתח רומן בינו לבין תמר, אורחת במלון שניוטון שהה ועבד בו בספרד. ניוטון אדם רגיש, חם, תמים וטוב לב שתמיד מנסה לפעול לטובת חבריו קודם כל. ניוטון וקצר בני דודים.

דמויות משנה
 יעקב (קובי) שרביט - (אביב אלוש): חבר ילדות של איציק, ואיש העולם התחתון. נשוי לג'ולייט, וכשגילה שאיציק ניהל רומן עם אשתו מנסה לחסל אותו. והם הופכים לאויבים. בעונה השנייה מגלה קובי כי איציק חי בצרפת, ונוסע אחריו כדי להרוג אותו. ביחד עם ליאור ניסימיאן. עבריין ישראלי. מסתכסך עם המאפיה המוסלמית.
 עמית פלד - (דן שפירא) (עונה ראשונה): האנטגוניסט הראשי בעונה הראשונה. בן למשפחת פלד בעלת סוכנות הביטוח "פלד ביטוחים", מהגדולות בארץ. ביריבות חריפה עם גיסו עודד על תפקיד הסמנכ"ל, כשאביו מתקיל אותו בעקביות. עמית נמצא ביריבות חריפה עוד יותר עם מוטי על לבה של שיר ועל השטח והם הופכים ליריבים; מחבל בניסיונות גיוס הכסף של מוטי וחבריו בכל דרך אפשרית, בעזרתם של איתי ויולי.
 שיר אמבר - (אפרת דור): בת זוגו של עמית בתחילת הסדרה, אשר עובדת כסטז'רית לעריכת דין בחברת "פלד ביטוחים". בסוף העונה הראשונה מתחתנת עם עמית בלית ברירה. בעבר קיימה מערכת יחסים עם מוטי בהודו והקשר ביניהם מתחדש במהלך הסדרה. בעונה השנייה מתגרשת מעמית וחוזרת למוטי, אך היא עוזבת אותו בסוף העונה אחרי שמוטי סיפר לה שהיה מוכן לבגוד בה בשביל להישאר עם הבן שלו, אנריקה. במהלך הסדרה נמצאת שיר תחת מאבק מתמיד עליה בין עמית למוטי.
 איתי בכר - (עמוס תמם): חברו הטוב ביותר של עמית ויוצא יחידת דובדבן. איתי הוא קצין בילוש ביאחב"ל, אשר מתמקד באיסוף חומרים שיביאו להרשעתו של סרגוסטי. הוא מתאהב ביולי ומכניס אותה להריון. בעונה השנייה הוא מגויס למוסד נפצע תוך כדי מבצע חיסול, אך ניצל על ידי מוטי.
 יולי ברקאי - (דנה פרידר): חברתה הטובה של שיר. מתעבת את מוטי, מה שמשחק חלק גדול בהשפעתה על שיר ועל מערכת היחסית ביניהן, מנסה את מזלה אצל עמית בניסיון להיות איתו אך לבסוף מתאהבת באיתי ונכנסת להריון ממנו.
 אורלי - (נלי תגר): סטודנטית למחשבים, וחברה של ניוטון בעונה הראשונה. השניים נפרדים תוך כדי טיול לפרו מכיוון שהיא בגדה בו.
 ג'ולייט - (אלינור קלוגר): אשתו של קובי. במהלך העונה הראשונה מתאהבת באיציק ותובעת גירושין מקובי, והעניין מסכן את חייו של איציק. אך לבסוף נפרדת מאיציק בעקבות גילוי על כך שהוא משתמש בדרכים בלתי כשרות להשגת כסף.
 ויקטור - (גבי עמרני): סבו המנוח של מוטי. נראה בפלאשבקים במהלך הסדרה, ומתואר כאיש חכם ונעים הליכות.

דמויות משנה נוספות

עונה ראשונה 
 סיוון אמויאל - (גלוריה בס): אחותו של מוטי, מצליחה בלימודים אך כמעט מידרדרת לפשע בגלל הצורך בכסף שמשפחתה הענייה אינה מצליחה לספק. מתאהבת באיציק אך הוא מבהיר לה שהקשר לא יגיע לכדי מימוש בשל היותה אחותו של חברו. לאחר מכן, היא מתאהבת בתבור.
 ראובן אמויאל - (אורי גבריאל) (עונה ראשונה): אביהם של מוטי וסיוון. עובד כמאבטח. כועס על בחירת סגנון החיים של מוטי, מה שגורם לו לניכור.
 שולה אמויאל - (רובי פורת-שובל) (עונה ראשונה): אמם של מוטי וסיוון. בקביעות מנסה "לרכך" את ראובן, אך ללא הצלחה.
 תבור - (אור בן מלך) (עונה ראשונה): תלמיד תיכון הלומד יחד עם סיוון ומחזר אחריה. מבצע שליחויות עבור סרגוסטי.
 אביגיל אמבר - (גילת אנקורי) (עונה ראשונה): אמה של שיר, אישה אמידה. לאורך הסדרה חוזרת אליה מחלת הסרטן. נפטרה לאחר אירועי העונה הראשונה.
 שלמה - (נתן זהבי): בעל מוסך בו עובד איציק. לקח את איציק אל ביתו כשאיציק היה קטן וברח מהבית, וגידל אותו.
 זבולון (זוטא) חג'בי - (נבו קמחי) (אורח בעונה 2): מכר ותיק של הרביעייה, איש מוגבל שכלית שזוכה בפרס הגדול בלוטו.
 אמיר - (לואי נופי): ברמן ערבי נוצרי בפאב בשם הדיוואן שהחבורה יושבת בו הרבה איש שיחה אמיתי וחבר שעוזר להם בכל מה שדרוש.
 צוף נקדימון - (פיני טבגר): הומוסקסואל צעיר, דתי לשעבר, חולה סופני. מוטי עוזר לו לפתור סכסוך משפחתי וצוף מחזיר לו טובה.
 שעיה נקדימון - (אמנון וולף): אחיו החרדי של צוף.
 עודד - (קובי מחט): גיסו של עמית, הופך לסמנכ"ל חברת "פלד ביטוחים".
 יאיר פלד - (פולי רשף): אביו המנוכר של עמית, מנכ"ל חברת "פלד ביטוחים" מסוכסך עם בנו.
 מור - (חנה רטינוב): חברתה הטובה של סיוון, הלומדת איתה יחד בתיכון.
 מזל אוחיון - (אנדריאה שוורץ): בעלת פיצוציה, מתאהבת בקצר.
 טוני משטוואה - (קובי מאור): עובד בשביל קובי ומשרת אותו. משטוואה - משטרה, והוא נקרא כך מכיוון שיש לו בעיית דיבור, הוא מבטא את האות ר' כ-וו, בדומה לאלמר פאד.
 סרגוסטי - (אורן ביין): ארכי-פושע, בכיר בעולם התחתון שקובי לכאורה עובד עבורו. בסוף העונה מתברר שלאורך תקופה ארוכה היה צמח ושימש כלי בידיו של קובי, נהרג בידי קובי כדי שיוכל לברוח מהארץ. באחד מהפרקים מתגלה כי הוא למעשה הומוסקסואל ובמהלך אקט מיני עם גבר קובי "הפתיע" אותו. סבו של מוטי נכנס במפתיע לחדר והלם בו נמרצות עם מחבט על כך שאיים לפגוע במוטי כשעוד היה ילד, וכך הפך לצמח.

עונה שנייה 
 רלי אאוחניה - (מרתה הרמידה): מנהלת מלון בוטיק בספרד. בעבר ניהלה רומן עם מוטי בעת שטיילה בישראל. לה ולמוטי בן משותף - אנריקה, שמוטי לא יודע עליו. מכונה גם אלי אוחנה עקב הדמיון בשמם, מותירה זיכרונות רבים על מוטי. נשואה לחוויאר.
 חוויאר - (זהר ליבה): בעלה של רלי אאוחניה. שוטר במשטרת ספרד. חושב שיש לו בן מרלי בשם אנריקה אך למעשה הוא לא יודע שהוא בעצם הבן של מוטי האקס של רלי שהכירה מזמן בישראל, בסוף הוא מגלה זאת ועוזב את הבית אך לאחר שיחה עם מוטי הוא משתכנע וחוזר הביתה.
 קיקה - (גל גדות): ישראלית בעלת קופי שופ בהולנד. מסבכת את איציק בעסקת סמים. אחותו של דני.
 ג'וני - (יוסף סוויד): מטייל ישראלי בדרום אמריקה שפגש את ניוטון במהלך הטיול שלו בפרו עם אורלי. ניוטון מנסה להיות כמוהו ונוהג לצטט אותו לרוב. לאחר שאורלי וניוטון נפרדו ניוטון גילה שג'וני מנהל רומן עם אורלי.
 ענהאל - (אור גרוסמן): ישראלית בת עשירים הלנה בספרד בבית המלון של רלי אאוחניה. נכה בכיסא גלגלים. אחותה של תמר. בינה ובין קצר מתנהל מעין רומן שנגמר אחרי זמן כשהיא חוזרת לאקס שלה.
 תמר - (דינה סנדרסון): ישראלית בת עשירים הלנה בספרד במלון של רלי אאוחניה. אחותה של ענהאל. בינה ובין ניוטון מתנהל מעין רומן.
 ג'ורג' (הרצל טובי) - חבר ב"מאפיה הערבית" שהחבורה מסתבכת איתם.
 חסן - (אורי מדריק): חבר נוסף ב"מאפיה הערבית" שהחבורה מסתבכת איתם.
 דני - (רועי שגב): ארכאולוג מאגף העתיקות בעיריית ירושלים האחראי על החפירות בחווה של מוטי. אח של קיקה. חולה דיאליזה, מנסה "להתחיל" עם שיר.
 סימו - (אלברט אילוז): אביה של ג'ולייט, בעל יקב בצרפת.
 אנריקה - (גל מלקוס): הבן של מוטי ורלי. מכנה את מוטי "מסיניו" (נגזר ממסי) לא מודע לקשר של מוטי לחייו.
 אוליאל - (אלכס חקון): יהודי צרפתי מיליונר העוסק בסחר בנשק ובעסקאות סמים. אוהב מוצרט ואף מנגן בעצמו, המפעיל של קיקה ואיציק, ובהמשך הסדרה מוכן לשלם כסף רב על מנת לשים ידיו על איציק.
בן - (בועז קונפורטי): סוכן מוסד, עובד ביחד עם איתי.
 דודה יונה - (אילנית בן-יעקב): אמו הביולוגית של קצר. נפטרה בעונה השנייה. מופיעה בזכרונות של קצר.

תגובת הקהל
הסדרה הגיעה ללמעלה מ-30 מיליון צפיות והזמנות בHOT VOD. במאי 2010, דרשה המועצה לשידורי כבלים ושידורי לוויין מ-HOT להעביר את שעת השידור של הסדרה מ-21:30 ל-22:00 ולסווגה לגילאי 18 ומעלה, מאחר ש"קיים חשש סביר שהסדרה מעודדת לכאורה שימוש בסמים".

באוקטובר 2011, התפרסם כי פורמט הסדרה נמכר לחברת הפקה אמריקאית. ביולי 2012 פורסם כי הסדרה נמכרה לשידור ברשת FOX האמריקאית.

פסקול
לקראת סיום העונה הראשונה הקליטו חברי החבורה שיר על נעימת הפתיחה של הסדרה, הכלל משפטים ומונחים מתוך חיי הסדרה. השיר נקרא "עולם ורוד".

בעונה השנייה נחשף קשרו של ניוטון לבן אדם בשם ג'וני, אותו פגש בטיול בפרו. ג'וני משפיע על ניוטון והוא מציג בפניו שיר המלווה את עלילת הסדרה.
השיר הולחן על ידי עופר שריקי והוקלט על ידי בית הבובות ונקרא "שירו של ניוטון".

קישורים חיצוניים

 בהוט

הערות שוליים

סדרות טלוויזיה ישראליות שעלו לשידור בשנות ה-2010
סדרות דרמה המשכיות: ישראליות
הוט 3
HOT: תוכניות וסדרות
דרמות קומיות ישראליות
ירושלים בתרבות ובאמנות
זוכי פרס האקדמיה לטלוויזיה: תוכניות וסדרות